ai4bharat/Pralekha huggingface dataset:
आरोग्य आणि कुटुंब कल्याण मंत्रालय
कर्करोगावरील उपचारासाठी दिशादर्शक उपचारपद्धती या विषयावरच्या कार्यशाळेला केंद्रीय आरोग्य सचिवांनी केले मार्गदर्शन
नवी दिल्ली, 23 ऑगस्ट 2022
भारताला कोविड महामारीच्या विरोधातील लढ्यातून मिळालेलया धड्यांचा आणि अनुभवाचा कर्करोग प्रतिबंध आणि उपचारांसाठीच्या ध्येयधोरणांमध्ये पथदर्शक म्हणून लाभ होऊ शकतो. कर्करोग नियंत्रण आणि व्यवस्थापनाशी संबंधित कोणतेही उपक्रम एकहाती पूर्ण करणं अशक्य आहे, त्यासाठी संपूर्ण सरकार आणि संपूर्ण समाज हा दृष्टिकोन डोळ्यासमोर ठेवून वाटचाल करावी लागेल, महामारीचे व्यवस्थापन करतेवेळी आपण हेच शिकलो आहोत. हा मुद्दा विविध सरकारी आणि गैर-सरकारी व्यवस्थापन क्षेत्रांमध्ये अंतर्भूत आहे, असे केंद्रीय आरोग्य सचिव राजेश भूषण यांनी कर्करोगावरील उपचारासाठी दिशादर्शक उपचारपद्धती या विषयावरच्या कार्यशाळेला संबोधित करताना सांगितले.
आरोग्य ही केवळ केंद्रीय आरोग्य मंत्रालयाची विशेष जबाबदारी नसून त्यात केंद्र सरकारची विविध मंत्रालये आणि राज्य सरकारांचा देखील हातभार लागणं आवश्यक आहे, हे आपल्याला महामारीने शिकवले, असे ते म्हणाले. आरोग्य हा मुद्दा केवळ तृतीय श्रेणीच्या आरोग्य सेवा केंद्रांपर्यंतच मर्यादित राहू शकत नाही, परंतु प्राथमिक आणि माध्यमिक स्तरावरही त्याचा मोठा वाटा आहे, असे त्यांनी सांगितले. आरोग्य सेवांचे वितरण अधिकाधिक लोकांपर्यंत पोहोचावे यादृष्टीने आरोग्यसेवा क्षेत्राचे जाळे अधिक विस्तृत आणि शाश्वत करण्यासाठी कामगार, रेल्वे, पोलाद, ओएनजीसी, अणुऊर्जा इत्यादी मंत्रालयांच्या तृतीयक आरोग्य सुविधा एकत्रित केल्या जाऊ शकतात, असे त्यांनी नमूद केले. राष्ट्रीय आरोग्य मोहिमेत नुकत्याच झालेल्या बदलांवर प्रकाश टाकताना त्यांनी सांगितले की या अंतर्गत सर्वसमावेशक वितरण सेवा सुनिश्चित करण्यासाठी केवळ प्राथमिक आणि माध्यमिक आरोग्यसेवाच नव्हे तर तृतीयक आरोग्य सेवांशी जोडणारे अनेक दुवे आता समाविष्ट करण्यात आले आहेत.
कर्करोग व्यवस्थापन क्षेत्रात अत्यंत जटिल देखभाल व्यवस्थापनासाठी रूपरेषा निश्चित करणे, ती एकमेकांशी सामाईक करणे आणि पुरावा आधारित सामान्य प्रमाणित प्रोटोकॉलचे पालन करणे यादृष्टीने राजेश भूषण यांनी मार्गदर्शन केले. केंद्रीय आरोग्य मंत्रालयाच्या राष्ट्रीय कर्करोग नियंत्रण कार्यक्रमाची पुनर्रचना आणि पुनर्बांधणी करताना यामुळे लाभ होईल, असे त्यांनी नमूद केले. आसाम, पंजाब, आंध्र प्रदेश, बिहार यासारख्या काही राज्यांमध्ये लागू केलेल्या विविध "हब आणि स्पोक" मॉडेलचे इतर राज्यांद्वारे अनुकरण केले जाऊ शकते, तसेच आरोग्य सेवा वितरणाच्या लहानमोठ्या नियोजनासह इतर सेवासुविधांचा तपशीलवार अभ्यास केला जाऊ शकतो, असे त्यांनी सुचवले.
केंद्रीय आरोग्य मंत्रालयाने आयोजित केलेल्या एकदिवसीय चर्चासत्रात खालील मुद्यांवर चर्चा करण्यात आली.
i.कर्करोगावरील उपचार आणि देखभालीसाठी भारतातील पायाभूत सुविधा आणि मनुष्यबळ
ii.कर्करोगावरील देखभाल परवडण्याची भारतात असलेली क्षमता
iii.कर्करोगावरील उपचार आणि देखभालीसाठी राज्यांकडे असलेल्या सर्वोत्तम पद्धती
iv.सध्या सुरु असलेले प्रकल्प आणि त्या संदर्भातील मुद्यांचा आढावा
S.Kane/B.Sontakke/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 117
आरोग्य आणि कुटुंब कल्याण मंत्रालय
राज्ये आणि केंद्रशासित प्रदेश यांच्याकडील कोविड-19 लसीच्या उपलब्धतेविषयीची अद्ययावत माहिती
राज्ये आणि केंद्रशासित प्रदेशांना कोविड प्रतिबंधक लसीच्या 202 कोटी 52 लाखांहून अधिक मात्रा पुरविण्यात आल्या
राज्ये आणि केंद्रशासित प्रदेश सरकारे यांच्याकडे न वापरलेल्या सुमारे 3 कोटी 98 लाखांहून अधिक मात्रा शिल्लक आणि पुढील काळातील वापरासाठी उपलब्ध
संपूर्ण देशभरात कोविड-19 प्रतिबंधक लसीकरण मोहिमेचा वेग आणि व्याप्ती वाढविण्यासाठी केंद्र सरकार वचनबद्ध आहे. भारतात 16 जानेवारी 2021 रोजी देशव्यापी कोविड प्रतिबंधक लसीकरण मोहीम सुरु करण्यात आली. तर 21 जून 2021 पासून या लसीकरण मोहिमेच्या सार्वत्रिकीकरणाचा नवा टप्पा सुरु झाला. लसीच्या अधिकाधिक मात्रा उपलब्ध करून देणे, राज्ये आणि केंद्रशासित प्रदेशांना लसीकरणाचे उत्तम नियोजन करता यावे या दृष्टीने त्यांच्याकरिता उपलब्ध होणार असलेल्या लसीच्या मात्रांची आगाऊ स्वरुपात माहिती पुरविणे आणि लस पुरवठा साखळीचे सुरळीत मार्गीकरण करणे या उपक्रमांच्या माध्यमातून लसीकरण मोहिमेचा वेग वाढविण्यात येत आहे.
देशव्यापी लसीकरण मोहिमेचा भाग म्हणून भारत सरकार सर्व राज्ये आणि केंद्रशासित प्रदेशांना कोविड प्रतिबंधक लसीचा मोफत पुरवठा करून त्यांना पाठबळ पुरवीत आहे. कोविड-19 प्रतिबंधक लसीकरण मोहिमेच्या सार्वत्रिकीकरणाच्या या नव्या टप्प्यात, देशातील लस निर्मात्यांनी उत्पादित केलेल्या लसीच्या एकूण साठ्यापैकी 75% साठ्याची खरेदी करून केंद्र सरकार सर्व राज्ये आणि केंद्रशासित प्रदेशांना त्या लसीच्या साठ्याचा  पुरवठा करत आहे.
|
|
VACCINE DOSES
|
|

|
|
SUPPLIED
|
|
2,02,52,52,325
|
|
BALANCE AVAILABLE
|
|
3,98,91,440
भारत सरकारतर्फे आतापर्यंत खरेदी करण्यात आलेल्या मात्रांचा राज्ये आणि केंद्रशासित प्रदेशांना केलेला मोफत पुरवठा आणि राज्यांनी केलेली लसीची थेट खरेदी यांच्या माध्यमातून राज्ये आणि केंद्रशासित प्रदेशांना एकूण 202 कोटी 52 लाखांहून अधिक  मात्रांचा पुरवठा करण्यात आला आहे.
राज्ये आणि केंद्रशासित प्रदेश सरकारांकडे यापुढील काळातील लसीकरणासाठी कोविड प्रतिबंधक लसीच्या न वापरलेल्या अशा सुमारे 3 कोटी 98 लाख  मात्रा, अजूनही शिल्लक आहेत.
दूरसंचार आणि माहिती तंत्रज्ञान मंत्रालय
महाराष्ट्र आणि गोव्याच्या कंट्रोलर ऑफ कम्युनिकेशन्स अकाउंट्स कार्यालयाकडून स्वच्छतेबाबत जनजागृती करण्यासाठी पदयात्रा आणि स्वच्छता मोहीम
मुंबई, 17 ऑक्टोबर 2022
"स्वच्छता ही सेवा" विशेष मोहीम 2.0 च्या पार्श्वभूमीवर, भारत सरकारच्या दूरसंवाद मंत्रालयाअंतर्गत कंट्रोलर ऑफ कम्युनिकेशन अकाउंट्स , महाराष्ट्र आणि गोवा कार्यालयाने 17 ऑक्टोबर 2022 रोजी मुंबईत जुहू चौपाटी येथे पदयात्रा आणि स्वच्छता मोहिमेचे आयोजन केले होते. संचार लेखा नियंत्रक-महाराष्ट्र आणि गोवा कार्यालयातील सर्व अधिकारी या जनजागृती उपक्रमात सहभागी झाले होते.
कंट्रोलर ऑफ कम्युनिकेशन अकाउंट्स विभा गोविल मिश्रा यांनी जुहू टेलिकॉम कॉम्प्लेक्स येथील संचार लेखा नियंत्रक कार्यालयातून या पदयात्रेला दुपारी 3.30 वाजता हिरवा झेंडा दाखवला. जॉईंट कंट्रोलर ऑफ कम्युनिकेशन अकाउंट्स रश्मी आर डी आणि डेप्युटी कंट्रोलर ऑफ कम्युनिकेशन अकाउंट्स आर एस वारंग यावेळी उपस्थित होते. सर्व आवश्यक सूचना आणि कोविड-19 प्रोटोकॉलचे पालन करून पदयात्रा नियोजित मार्गावरून निघाली. पदयात्रेदरम्यान अधिकाऱ्यांनी जनजागृतीसाठी विविध घोषणा, संदेश आणि फलक प्रदर्शित केले.
पदयात्रेचा समारोप जुहू चौपाटीवर झाला. अधिकाऱ्यांनी जुहू समुद्रकिनाऱ्यावरील स्वच्छता मोहिमेत उत्साहाने भाग घेतला आणि “स्वच्छता ही सेवा” विशेष मोहीम 2.0 चा संदेश दिला. सामान्य जनतेनेही अधिका-यांना सक्रिय पाठिंबा दिला आणि स्वच्छता मोहिमेत सहभाग घेतला.
कंट्रोलर ऑफ कम्युनिकेशन अकाउंट्स विभा गोविल मिश्रा यांनी उपस्थितांना संबोधित केले आणि दैनंदिन जीवनात स्वच्छतेचे पालन करण्याचे आवाहन केले.
पदयात्रा आणि स्वच्छता मोहिमेमुळे सर्व सहभागींमध्ये सकारात्मक वातावरण निर्माण झाले. कंट्रोलर ऑफ कम्युनिकेशन अकाउंट्स  कार्यालयाच्या कर्मचार्यांच्या मदतीने आणि मुंबई पोलिस आणि बृहन्मुंबई महानगरपालिका यांच्याकडून मिळालेल्या आवश्यक सहकार्याने स्वच्छतेबद्दल जनजागृती करण्याचे उद्दिष्ट साध्य झाले.PIB Mumbai | S.Kane/S.Kakade/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 91
कार्मिक, सार्वजनिक तक्रार आणि निवृत्ती वेतन मंत्रालय
उधमपूर मतदारसंघात असलेला जगातील सर्वात उंच रेल्वे पूल आणि आशियातील सर्वात लांब अत्याधुनिक बोगदा हे राष्ट्रीय स्तरावरील काही महत्त्वाच्या प्रकल्पांपैकी एक आहेत जे नरेंद्र मोदी पंतप्रधानपदी विराजमान झाल्यानंतर, गेल्या 9 वर्षांत या मतदारसंघात आले : डॉ जितेंद्र सिंह
उधमपूर मतदारसंघात असलेला जगातील सर्वात उंच रेल्वे पूल आणि आशियातील सर्वात लांब अत्याधुनिक बोगदा हे राष्ट्रीय स्तरावरील काही महत्त्वाच्या प्रकल्पांपैकी एक आहेत, जे नरेंद्र मोदी पंतप्रधानपदी विराजमान झाल्यानंतर गेल्या 9 वर्षांत या मतदारसंघात आले आहेत, असे प्रतिपादन केंद्रीय विज्ञान आणि तंत्रज्ञान राज्यमंत्री  डॉ जितेंद्र सिंह यांनी केले. डॉ जितेंद्र सिंह यांनी त्यांच्या मतदारसंघातील पंचायत राज संस्थांचे प्रतिनिधी, पंच, सरपंच, भाजप पदाधिकारी आणि इतर कार्यकर्त्यांसाठी दोन तासांची स्नेहभोजन बैठक आयोजित केली होती. त्यावेळी ते बोलत होते.
डॉ जितेंद्र सिंह हे त्यांच्या मतदारसंघातील विविध भागांतील प्रतिनिधींसोबत प्रतिक्रिया जाणून घेण्यासाठी नियमितपणे अशा बैठकीचे आयोजन करतात. आजची बैठक अशाच सत्राचा भाग होती. आजच्या बैठकीत डोडा, बाशोली, बिल्लावर, कठुआ आणि रामबन येथील प्रतिनिधी सहभागी झाले होते.
उधमपूर-दोडा-कठुआ लोकसभा मतदारसंघात गेल्या 9 वर्षांत अभूतपूर्व विकास कामे झाली आहेत, मात्र मतदारसंघाच्या प्रत्येक कानाकोपऱ्यात त्याबाबत अधिकाधिक जनजागृती करण्याची गरज आहे, असे डॉ जितेंद्र सिंह म्हणाले यावेळी म्हणाले.
उधमपूर-दोडा-कथुआ लोकसभा मतदार संघ हा भारतातल्या सर्वात विकसित मतदार संघांपैकी एक असावा अशी प्रतिक्रिया देणारा जन सर्वेक्षणाचा अहवाल या प्रतिनिधी मंडळाने जितेंद्र सिंह यांना सादर केला.
या विकासाचे श्रेय पंतप्रधान नरेंद्र मोदी यांना जाते. पंतप्रधानांनी मे 2014 मध्ये पदभार स्वीकारल्यानंतर जम्मू आणि काश्मीर तसेच ईशान्य क्षेत्रावर विशेष लक्ष केंद्रित केले आहे, असेही ते म्हणाले.
गेल्या पाच वर्षांत तीन केंद्रीय अर्थसहाय्यित वैद्यकीय महाविद्यालये मिळवणारा उधमपूर-दोडा-कठुआ हा भारतातील एकमेव लोकसभा मतदारसंघ आहे, असे डॉ जितेंद्र सिंह म्हणाले.
पंतप्रधान कार्यालय
भारतीय वायुसेनेने स्वावलंबनाच्या आपल्या ध्येयनिश्चितीच्या मार्गावर सहयोग आणि भागीदारीसाठी भारतातील शैक्षणिक संस्था, वैज्ञानिक समुदाय आणि उद्योगजगताला केले आमंत्रित
भारतातील बुद्धिवाद्यांसाठी आणि गतिशील उद्योजकांसाठी ही मोठी संधी असल्याचे पंतप्रधानांचे प्रतिपादन
नवी दिल्ली, 13 फेब्रुवारी 2023
भारतीय वायुसेनेने स्वावलंबनाच्या आपल्या ध्येयनिश्चितीच्या मार्गावर सहयोग आणि भागीदारीसाठी भारतातील शैक्षणिक संस्था, वैज्ञानिक समुदाय आणि उद्योग जगताला आमंत्रित केले आहे. एरो इंडिया 2023 च्या पूर्वसंध्येला एक्स्प्रेशन ऑफ इंटरेस्टसाठी  31 आमंत्रणे पाठवण्यात आली आहेत.
पंतप्रधान नरेंद्र मोदी यांनी भारतातल्या कुशाग्र बुद्धिवाद्यांसाठी आणि गतिशील उद्योजकांसाठी स्वावलंबनाच्या या मोहिमेमध्ये महत्त्वपूर्ण भागीदार बनण्याची ही एक उत्तम संधी असल्याचे म्हटले आहे. भारतीय हवाई दलाच्या ट्विटला उत्तर देताना पंतप्रधान म्हणाले;
"आत्मनिर्भरतेच्या या मोहिमेमध्ये आणि तेही संरक्षण क्षेत्रातल्या, ज्याचा आपल्या देशाला नेहमीच अभिमान आहे, भारतातल्या बुद्धिवाद्यांसाठी आणि गतिशील उद्योजकांसाठी या महत्त्वपूर्ण मोहिमेत भागीदार बनण्याची ही एक उत्तम संधी आहे."
S.Bedekar/V.Yadav/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
नौवहन मंत्रालय
कोचीन बंदर प्राधिकरणाने भारत सरकारकडून घेतलेल्या कर्जाच्या परतफेडीचे हप्ते भरण्यास तीन वर्षांच्या कालावधीसाठी स्थगिती द्यायला मंत्रिमंडळ समितीची मान्यता
नवी दिल्ली, 14 जून 2022
कोचीन बंदर प्राधिकरणाने  भारत सरकारकडून घेतलेल्या 446.83 कोटी रुपये कर्जाच्या उर्वरित रकमेची परतफेड करायला तीन वर्षांची  स्थगिती द्यायला, पंतप्रधान नरेंद्र मोदी यांच्या अध्यक्षतेखालच्या मंत्रिमंडळाच्या आर्थिक व्यवहार विषयक समितीने मान्यता दिली आहे. COVID-19 महामारीमुळे निर्माण झालेली कोचीन बंदर प्राधिकरणाची आर्थिक अडचण लक्षात घेता हा निर्णय घेण्यात आला आहे.
या रकमेची परतफेड 2018-19 सालापासून एकूण 10 हप्त्यांमध्ये केली जाणार होती. मात्र, कोचीन बंदर प्राधिकरणाला केवळ 2018-19 आणि 2019-20 या वर्षांचा हप्ता भरणे शक्य झाले. Covid-19 महामारीमुळे 2020-21 पासून सागरी वाहतुकीवर विपरीत परिणाम झाल्यामुळे आर्थिक आवक कमी झाली. परिणामी, कोचीन बंदराला 2020-21 आणि 2021-22 या वर्षांचे हप्ते भरता आले नाहीत.
नोव्हेंबर 2021 पासून कोचीन बंदराचा समावेश प्रमुख बंदर प्राधिकरण कायदा 2021 अंतर्गत करण्यात आला आहे. कोचीन बंदराने 1936-37 ते 1994-95 या काळात केलेल्या विविध पायाभूत विकास कामांसाठी भारत सरकारकडून घेतलेल्या कर्जावरच्या व्याजावर विलंबामुळे आकरलेला दंड रद्द करण्याच्या प्रस्तावाला 24.08.2016 रोजी आर्थिक व्यवहार विषयक मंत्रिमंडळ समितीने  मान्यता दिली होती.R.Aghor/R.Agashe/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 83
अंतराळ विभाग
चंद्रयान-III
नवी दिल्ली, 27 नोव्हेंबर 2019
इस्रो म्हणजेच भारतीय अंतराळ संशोधन संस्थेने चंद्रयान-III या चंद्र मोहिमेचा आराखडा तयार केला आहे. तसेच त्यासाठी लागणाऱ्या सर्व तंत्रज्ञानाची यादीही तयार करण्यात आली आहे. हा आराखडा अवकाश आयोगाला देण्यात आला आहे. या आराखड्याच विश्लेषण करुन त्यावर तज्ज्ञ समितीकडून आलेल्या शिफारसींच्या आधारावर या चंद्र मोहिमेचे काम सुरु आहे.
G.Chippalkatti/R.Aghor/D.Rane
(Visitor Counter : 148
केंद्रीय लोकसेवा आयोग
संयुक्त सुरक्षा सेवा परीक्षा ,2021 चा निकाल
नवी दिल्ली, 11 ऑगस्ट 2022
केंद्रीय लोकसेवा आयोगाने आयोजित केलेली संयुक्त सुरक्षा सेवा परीक्षा , 2021 चा निकाल आणि संरक्षण मंत्रालयाच्या सेवा निवड मंडळाने घेतलेली मुलाखत यामध्ये उत्तीर्ण झालेल्या आणि गुणवत्तेच्या निकषानुसार निवड झालेल्या 214  उमेदवारांची अंतिम यादी पुढीलप्रमाणे असून ही निवडऑफिसर्स ट्रेनिंग अकादमी, चेन्नई, येथील पुरुषांसाठीचा 116 वा शॉर्ट सर्व्हिस कमिशन कोर्स  आणि  ^ऑफिसर्स ट्रेनिंग अकादमी, चेन्नई, येथे ऑक्टोबर 2022 मध्ये सुरू होत असलेला 30 वा शॉर्ट सर्व्हिस कमिशन महिला  कोर्स, या अभ्यासक्रमांच्या प्रवेशासाठी करण्यात आली आहे.
116 व्या शॉर्ट सर्व्हिस कमिशन कोर्स   च्या यादीमध्ये याच परीक्षेच्या निकालाच्या आधारावर यापूर्वी शिफारस केलेल्या उमेदवारांची नावे देखील समाविष्ट आहेत, ज्यांनी इंडियन मिलिटरी अकादमी , देहरादून, नौदल अकादमी, एझिमाला, केरळ आणि एअर फोर्स  अकादमी, हैदराबाद  प्रशिक्षण अभ्यासक्रम, या अभ्यासक्रमांना प्रवेश घेण्यासाठी ही परीक्षा दिली होती.
2.सरकारने सूचित केल्यानुसार रिक्त पदांची संख्या  116 व्या शॉर्ट सर्व्हिस कमिशन अभ्यासक्रमासाठी  169 आणि  30 व्या शॉर्ट सर्व्हिस कमिशन महिला  अभ्यासक्रमासाठी 16 आहे.
3.गुणवत्ता यादी तयार करताना उमेदवारांच्या वैद्यकीय चाचणीचा निकाल विचारात घेण्यात आलेला नाही. सर्व उमेदवारांची उमेदवारी तात्पुरती आहे. या उमेदवारांची जन्म तारीख आणि शैक्षणिक पात्रता याची पडताळणी लष्कराच्या मुख्यालयाकडून केली जाईल.
4. उमेदवार युपीएससीच्या http://www.upsc.gov.in या वेबसाईटवर निकालाबाबतची माहिती मिळवू शकतील. तथापि, उमेदवारांचे गुण अंतिम निकाल जाहीर झाल्यापासून 15 दिवसांच्या आत आयोगाच्या वेबसाइटवर 30 दिवसांच्या काळासाठी उपलब्ध होतील.
5. केंद्रीय लोकसेवा आयोगाने आपल्या आवारातील परीक्षा हॉल इमारती जवळ एक सुविधा काउंटर उघडले आहे. उमेदवार आपल्या परीक्षेबाबत कुठलीही माहिती/स्पष्टीकरण कामकाजाच्या दिवसांमध्ये सकाळी 10.00 ते संध्याकाळी 5.00 या वेळात वैयक्तिकरित्या अथवा दूरध्वनी क्रमांक 011-23385271, 011-23381125 आणि 011-23098543 वर मिळवू शकतील.
निकाल बघण्यासाठी येथे क्लिक करावे:
S.Kulkarni/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 104
नौवहन मंत्रालय
भारतीय तटरक्षक दल, गोवा यांच्याकडून उडेर धबधब्यावर स्वच्छता मोहीम
भारत सरकारच्या 'स्वच्छ भारत अभियाना'च्या उपक्रमाच्या अनुषंगाने आणि 'स्वच्छ सागर अभियाना'शी स्वत:ला जोडून भारतीय तटरक्षक दल समुद्रकिनाऱ्यांवरील कचरा स्वच्छ करुन, समुद्रकिनारे स्वच्छ आणि पर्यावरणपूरक करण्याच्या प्रयत्नात सातत्याने अग्रणी भूमिका निभावत आहे. वेर्णा येथील उडेर धबधब्याच्या स्वच्छतेसाठी भारतीय तटरक्षक दलाने नुकतेच स्वच्छता अभियान हाती घेतले होते. स्वच्छता मोहिमेत 30 जुलै 2023 रोजी तटरक्षक वैमानिकी तपासणी सेवा विभागासह 40 कर्मचारी आणि त्यांच्या कुटुंबीयांनी सहभाग घेतला.
तटरक्षक दलाच्या जवानांनी धबधब्याला भेट दिली असता त्यांनी प्लास्टिक आणि काचेने भरलेला परिसर पाहिला. या समस्येवर तोडगा काढण्यासाठी आणि 'आम्ही संरक्षण आणि संवर्धन करतो' या घोषवाक्याखाली 'स्वच्छ आणि हरित भारता'च्या संकल्पनेला चालना देण्यासाठी सीजीएआयएस गोवा चमूने स्थानिक आणि पर्यटकांसह स्वच्छता मोहीम हाती घेतली. स्वच्छतेसाठी जनजागृती करण्यासाठी वेर्णा पंचायतीचे सरपंच आणि उपसरपंच यांच्यासह स्थानिक नागरिक उपस्थित होते.
स्वच्छता मोहिमेतून 250 किलो प्लास्टिक आणि काचेचा कचरा गोळा करण्यात आला असून, पर्यावरणाच्या जबाबदारीचा संदेश देत तटरक्षक दलाने सर्व स्थानिकांना आणि पर्यटकांना गोव्याच्या प्राचीन सौंदर्याचे आणि भावी पिढ्यांसाठी पर्यावरणाचे जतन व संवर्धन करण्यासाठी एकत्र येण्याचे आवाहन केले.
पंतप्रधान कार्यालय
पंतप्रधान नरेंद्र मोदी यांनी संयुक्त राष्ट्रांमध्ये सार्वत्रिक आरोग्य सुविधांविषयी केलेले भाषण
नवी दिल्ली, 23 सप्टेंबर 2019
नमस्कार, अध्यक्ष महोदय,
जनतेच्या कल्याणापासून जगाच्या कल्याणाची सुरुवात होते आणि यामध्ये आरोग्य हा अतिशय महत्त्वाचा घटक आहे आणि म्हणूनच भारतासाठी हा अतिशय प्राधान्यक्रमाचा विषय आहे. आम्ही यासाठी चार स्तंभांच्या माध्यमातून एका समग्र दृष्टीकोनासह काम करत आहोत. यापैकी पहिला स्तंभ आहे आरोग्यासाठी प्रतिबंधात्मक उपाय. आम्ही योगसाधना, आयुर्वेद आणि तंदुरुस्ती यांवर विशेष भर दिला आहे. आम्ही 1.25 लाखांहून जास्त आरोग्य केंद्रांची उभारणी करत आहोत. यामुळे मधुमेह, रक्तदाब, वैफल्य यांसारख्या जीवनशैलीशी संबंधित आजारांवर नियंत्रण मिळवण्यामध्ये मदत मिळत आहे. ई-सिगारेटची वाढत चाललेली लोकप्रियता चिंतेची बाब आहे. या अतिशय गंभीर धोक्यापासून तरुण पिढीचा बचाव करण्यासाठी भारताने ई- सिगारेटवर बंदी घातली आहे. आमच्या स्वच्छ भारत मोहिमेने लक्षावधी जीव वाचवण्यात योगदान दिले आहे. लसीकरणावर देखील आम्ही विशेष भर दिला आहे. नव्या लसींचा समावेश करून आम्ही दुर्गम भागात आणखी चांगल्या पद्धतीने या लसींची उपलब्धता वाढवली आहे.
दुसरा स्तंभ आहे परवडण्याजोग्या आरोग्य सुविधा. आयुष्मान भारत ही जगातील सर्वात मोठी आरोग्य विमा योजना सुरू झाली असून, या योजनेंतर्गत 50 कोटी गरिबांना वर्षाला पाच लाख रुपयांपर्यंतचे उपचार मोफत दिले जात आहे. गेल्या वर्षी सुमारे साडेचार कोटी लोकांना याचा लाभ झाला आहे. आम्ही 800 अत्यावश्यक औषधे उपलब्ध असलेली विशेष औषध दुकाने सुरू केली आहेत. या ठिकाणी ही औषधे परवडण्याजोग्या दरात दिली जातात. हृदयरोगाच्या शस्त्रक्रियांमध्ये वापरल्या जाणाऱ्या स्टेंटच्या किंमती आम्ही 80 टक्क्यांनी कमी केल्या आहेत. तसेच गुडघ्याच्या प्रत्यारोपणाच्या खर्चातही 50 ते 70 टक्के कपात केली आहे. मूत्रपिंडाच्या विकाराने ग्रस्त असलेल्या लक्षावधी लोकांना मोफत डायलिसीस सुविधा दिली जात आहे.
तिसरा स्तंभ म्हणजे पुरवठ्यात सुधारणा असून त्यासाठी आम्ही भारतातील वैद्यकीय शिक्षणाचा आणि वैद्यकीय पायाभूत सुविधांचा दर्जा सुधारण्यासाठी ऐतिहासिक पावले उचलली आहेत. आम्ही या क्षेत्रात आमूलाग्र बदल केले आहेत.
एका मोहिमेच्या स्वरुपात हस्तक्षेप हा चौथा स्तंभ आहे. जर माता आणि बालक निरोगी असले तर एका पूर्णपणे निरोगी समाजाचा पाया घालता येईल आणि म्हणूनच आम्ही राष्ट्रीय पोषण मोहिमेसारखे उपक्रम एखाद्या मोहिमेच्या स्वरुपात सुरू केले आहेत. 2030 पर्यंत क्षयरोगाचे समूळ उच्चाटन करणे शाश्वत विकासाचे उद्दिष्ट आहे. 2025 पर्यंत हे लक्ष्य साध्य करण्याचे आमचे प्रयत्न आहेत आणि आम्ही हे देखील उद्दिष्ट साध्य करू असा मला ठाम विश्वास आहे.
वायू प्रदूषणामुळे आणि प्राण्यांकडून मानवामध्ये संक्रमित होणाऱ्या आजारांविरोधातही आम्ही एक मोहीम सुरू केली आहे.
महोदय,
आजारापासून मुक्ती यापुरतेच आरोग्य मर्यादित नसून, निरोगी आयुष्य हा प्रत्येकाचा अधिकार आहे. यासाठी आवश्यक असलेले प्रयत्न करणे ही आमच्या सरकारची जबाबदारी आहे.
भारताचे हे प्रयत्न केवळ भारताच्या सीमांपुरते मर्यादित नाहीत. आम्ही टेलि मेडिसीनच्या माध्यमातून अनेक देशांमध्ये विशेषतः आफ्रिकेतील देशांमध्ये आरोग्य सुविधा उपलब्ध करण्यासाठी सहकार्य देत आहोत आणि आमचे हे प्रयत्न सुरूच राहतील. सर्व विकसनशील देशांमध्ये आम्ही आमचा अनुभव आणि आमच्या क्षमता उपलब्ध करून देत आहोत.
महोदय, ‘सर्वे भवंतु सुखिना. सर्वे संतु निरामया’ म्हणजेच सर्वांसाठी आनंदी आणि निरोगी आयुष्याची कामना करत मी माझ्या भाषणाचा समारोप करतो.
धन्यवाद!!
B.Gokhale/S.Patil/D.Rane
(Visitor Counter : 58
आरोग्य आणि कुटुंब कल्याण मंत्रालय
भारतात एकूण 12.71 कोटीहून अधिक लसीकरण मात्रा देण्यात आल्या
गेल्या 24 तासात 32 लाख मात्रा देण्यात आल्या
नव्या रुग्णांपैकी 78% रुग्ण 10 राज्यात, उपचाराधीन रुग्णांपैकी 62% रुग्ण केवळ 5 राज्यात
राष्ट्रीय मृत्यू दर आणखी कमी होऊन 1.18% झाला
जगातल्या सर्वात मोठ्या लसीकरण अभियाना अंतर्गत भारतात आतापर्यंत 12.71 कोटी पेक्षा जास्त कोविड प्रतिबंधक लसीच्या मात्रा देण्यात आल्या आहेत.
आज सकाळी 7 वाजेपर्यंत प्राप्त झालेल्या अहवालानुसार भारतात 18,83,241 सत्राद्वारे लसीच्या 12,71,29,113 मात्रा  देण्यात आल्या.
यामध्ये 91,70,717 आरोग्य कर्मचारी , 57,67,657 आरोग्य कर्मचारी , 1,14,32,732 फ्रंट लाईन कर्मचारी , 56,86,608 फ्रंट लाईन कर्मचारी, 60 वर्षावरील 4,66,82,963 लाभार्थी , 47,04,601 ,45 ते 60 वयोगटातल्या 4,23,72,769 , आणि 13,11,066 लाभार्थी  यांचा समावेश आहे.
देशात आतापर्यंत देण्यात आलेल्या एकूण मात्रांपैकी 59.33% मात्रा आठ राज्यात देण्यात आल्या आहेत.
गेल्या 24 तासात 32 लाखापेक्षा जास्त लसीच्या मात्रा देण्यात आल्या.
लसीकरण अभियानाच्या 94 व्या दिवशी  ला 32,76,555 लसीकरण मात्रा देण्यात आल्या. यामध्ये 22,87,419 लाभार्थींना 45,856 सत्रात पहिली मात्रा आणि 9,89,136 लाभार्थींना लसीची दुसरी मात्रा देण्यात आली.
भारतात दैनंदिन नव्या रुग्णांच्या संख्येत वाढ सुरूच आहे. गेल्या 24 तासात 2,59,170 नव्या रुग्णांची नोंद झाली.
नव्या रुग्णांपैकी 77.67% रुग्ण, महाराष्ट्र, उत्तर प्रदेश, दिल्ली, कर्नाटक, केरळ, छत्तीसगड, मध्य प्रदेश, तामिळनाडू, गुजरात आणि राजस्थान या दहा राज्यांमध्ये आहेत.
महाराष्ट्रात सर्वात जास्त म्हणजे 58,924 नव्या दैनंदिन रुग्णांची नोंद झाली.त्यानंतर उत्तर प्रदेश 28,211 आणि दिल्लीत 23,686 नव्या रुग्णांची नोंद आली.
आलेखात दर्शवल्याप्रमाणे 20 राज्यात दैनंदिन रुग्ण संख्येत वाढ दिसून येत आहे.
भारतात आज उपचाराधीन रुग्णांची एकूण संख्या 20,31,977 आहे. ही देशातल्या एकूण पॉझीटीव्ह रुग्णांच्या 13.26% आहे.
देशातल्या एकूण उपचाराधीन रुग्णसंख्येपैकी 62.07% रुग्ण महाराष्ट्र, छत्तीसगड, उत्तर प्रदेश, कर्नाटक आणि केरळ या पाच राज्यांमध्ये आहेत.
दैनंदिन पॉझीटीव्हीटी दर  चढता आलेख दर्शवत असून सध्या हा दर 15.99% आहे.
भारतात एकूण 1,31,08,582 रुग्ण कोरोनामुक्त झाले असून रुग्ण बरे होण्याचा राष्ट्रीय दर 85.56%.आहे.
गेल्या 24 तासात 1,54,761 रुग्ण कोरोनातून बरे झाले.
राष्ट्रीय मृत्यू दरात घट होत असून हा दर सध्या 1.18%.आहे.
गेल्या 24 तासात 1,761 रुग्णांचा मृत्यू झाला
यापैकी 82.74% मृत्यू दहा राज्यात आहेत. महाराष्ट्रात सर्वाधिक 351 जणांचा मृत्यू झाला, दिल्लीमध्ये 240 जणांचा मृत्यू झाला.
नऊ राज्ये / केंद्र शासित प्रदेशात गेल्या 24 तासात कोविड -19 मुळे एकही मृत्यू झालेला नाही. यामध्ये लडाख , दमण आणि दीव आणि दादरा नगर हवेली, त्रिपुरा, सिक्कीम, मिझोरम, लक्षदीप, नागालँड, अंदमान आणि निकोबार आणि अरुणाचल प्रदेश यांचा समावेश आहे.
पंतप्रधान कार्यालय
पंतप्रधानांनी एक भारत श्रेष्ठ भारत ही भावना वृद्धिंगत करणारा व्हिडिओ केला सामाईक
पंतप्रधान नरेंद्र मोदी यांनी एक व्हिडिओ शेअर केला आहे ज्यामध्ये एक संगीतकार अनेक भाषांमध्ये गाताना दिसत आहे. ‘एक भारत श्रेष्ठ भारत’ या भावनेचे हे उत्कृष्ट प्रकटीकरण आहे, असेत्यांनी म्हटले आहे.
पंतप्रधान कार्यालयाने ट्विट केले:
“प्रतिभावान स्नेहदीप सिंग कलसी यांचे हे सादरीकरण अप्रतिम आहे. स्वरमाधुर्याव्यतिरिक्त ‘एक भारत श्रेष्ठ भारत’ च्या भावनेचे हे उत्कृष्ट प्रकटीकरण आहे. उत्कृष्ट!”
पंतप्रधान कार्यालय
श्रीमद पंचखंड पीठाधीश्वर आचार्य धर्मेंद्र यांच्या निधनाबद्दल पंतप्रधानांनी व्यक्त केले दुःख
नवी दिल्ली, 19 सप्टेंबर 2022
पंतप्रधान नरेंद्र मोदी यांनी श्रीमद् पंचखंड पीठाधीश्वर आचार्य धर्मेंद्र यांच्या निधनाबद्दल तीव्र दुःख व्यक्त केले आहे.
पंतप्रधानांनी ट्विट केले;
''समाज आणि राष्ट्रसेवेसाठी समर्पित श्रीमद् पंचखण्ड पीठाधीश्वर आचार्य धर्मेंद्र जी यांच्या निधनामुळे अत्यंत दुःख झाले. त्यांच्या निधनामुळे धार्मिक आणि अध्यात्मिक जगताची अपरिमित हानी झाली आहे.
ईश्वर त्यांना आपल्या चरणी स्थान प्रदान करो. ओम शांति!"R.Aghor/S.Kakade/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(